**РЕПУБЛИКА СРБИЈА**

**Извештај о примени препорука број 15, 33 и 39. из Закључних запажања Комитета за људска права УН у вези са Трећим периодичним извештајем о примени**

**Међународног пакта о грађанским и политичким правима**

**Препорука број 15 – Искљученост Рома**

**15.(а) Држава потписница треба да повећа своје напоре да унапреди недискриминаторни приступ могућностима и услугама у свим областима за припаднике ромске заједнице;**

У Републици Србији ће се предстојећим изменама и допунама Закона о забрани дискриминације значајно унапредити и положај припадника ромске националне мањине.

*Образовање*

Број *Педагошких асистената* **(**мера подршке којом се Република Србијаубраја у земље са добром праксом) ће се са 175 (у предшколским установама 35) повећати за још 50.

*Менторска подршка* (201 ментор/ка) је настављена и школске 2016/17 и 2017/18. године.

Из буџета је школске 2016-17. године додељено 150 ученичких стипендија ученицима са одличним успехом у средњој школи (60% девојчица) а школске 2017/18. године, одобрено је 303 стипендије. Почетком децембра 2017. године, донет је *Правилник о изменама и допунама Правилника о ученичким и студентским кредитима и стипендијама, који је утврдио блаже критеријуме за доделу стипендија и кредита припадницима осетљивих друштвених група.* Тако се под одређеним условима стипендирају и врло добри ђаци. Стипендирање се наставља кроз нови пројекат ИПА 2014, обезбеђена су средства из буџета Републике Србије за 300, не само одличних ученика средњих школа. Ромски едукативни фонд је одобрио 500 стипендија за школску 2017/18. годину (средњошколци са просеком 2,50 – 3,0). У школској 2016/17. години *у средње школе* је укључено 1.632, а у школској 2017/18. години 1.969 ученика. Један од резултата стипендирања средњошколаца је смањивање осипања ученика – (са преко 7% на 3%).

|  |  |
| --- | --- |
| У 2016/17. години | У академској 2017/18. години |
| 182 студента ромске националности | 153 (52%девојке) студент ромске националности |

Ромски едукативни фонд је кроз два програма[[1]](#footnote-1), стипендирао 82 редовна студента (RMUSP) и 26 студената медицине (RHP) уз програм менторске подршке и учење страног језика.

Током априла 2017. године у сарадњи са Сталном конференцијом градова и општина из локалних самопурава у којима је обухват деце припремним предшколским програмом и уписом у први разред основне школе испод 90%, прикупљени су подаци а затим су током маја и јуна 2017. године реализоване консултативне радионице ради проширења обухвата.

|  |  |
| --- | --- |
| Предмет *Ромски језик са елементима националне културе* у 72 основне школе | |
| Школска 2016/2017 година | Школска 2017/2018.година |
| 2.264 ученика | 2.860 ученика |

Одбор Светске банке одобрио је реализацију пројекта „Инклузивно предшколско васпитање и образовање” у оквиру кога је договорено даље јачање образовања деце од 3 до 5 година, кроз систем подршке деци, а не институцијама.

*Социјална заштита*

У Републичком заводу за социјалну заштиту акредитован је програм обуке ,,Деца улице - развој хранитељства за децу која живе и/или раде на улици”.

У систему социјалне заштите развијене су две нове услуге намењене породицама са децом у ризику од измештања: *породични сарадник*, као социо-едукативна услуга регионалног типа (биће уведена кроз нови Закон о социјалној заштити), и *повремено хранитељство*, које је већ уведено у систем кроз постојећа законска решења.

*Становање*

Географски информациони систем за подстандардна ромска насеља је успостављен и функционалан.

Пројекат који се финансира из програма ИПА 2013 Техничка помоћ „Унапређење услова живота и становања Рома који тренутно живе у неформалним насељима”[[2]](#footnote-2) је уговорен. Министарство финансија[[3]](#footnote-3) је потписало уговор са компанијом KPMG d.o.o. вредности 1.370.200€ и 11 уговора на локацијама у 13 општина, вредности 7.550.000€. Имплементација пројекта (27 месеци) започета је 19. јуна 2017. године.

Остварен је дијалог између града Ниша, приватног инвеститора и грађана Рома у циљу изналажења трајних стамбених решења за становнике неформалног насеља Црвена звезда у Нишу.

Комесаријат за избеглице и миграције је по јавним позивима из априла 2017. године доделио средства и то: 24 ЈЛС за минимум 120 пакета грађевинског материјала, 24 ЈЛС за откуп 73 сеоске куће и 26 ЈЛС за 225 пакета економског оснаживања.

*Запошљавање*

У периоду од 01.јануара до 31. октобра 2017. године, са евиденције Националне службе за

запошљавање запослено је укупно 3.644 Рома (37% жене).

|  |  |
| --- | --- |
| У периоду 01.01-31.10.2017. године укупно 3.935 лица (1.638 лица ромске националности) учествовало је у мерама активне политике запошљавања: | |
| Сајмови запошљавања | 1.255 (жене 521) |
| Клуб за тражење посла | 22 (жене 12) |
| Обука за активно тражење посла за квалификова лица | 205 ( жене 81) |
| Мотивационо-активациона обука за лица без квалификација и нискоквалификована лица | 1 220 ( жене 568) |
| Тренинг самоефикасности | 29 (жене 7) |
| Радионица за превладавање стреса услед губитка посла | 1 (жене 0) |
| Едукативне услуге у Пословном центру | 181 (жене 68) |
| Стручна пракса | 3 (жене 2) |
| Стицање практичних вештина знања за вишкове запослеих и дугорочо незапослена лица | 4 (жене 2) |

*Здравствена заштита*

У августу 2017. је отворен конкурс за допуну програма 14 здравствених медијаторки и пријем 10 нових.

У сaрaдњи сa УНИЦEФ-oм зaпoчeтa je „Aнaлизa институциoнaлнoг oквирa рaдa здрaвствeних мeдиjaтoрки”. База података је оперативна а збирка података о здравственом стању Рома је реконструисана и унапређена. Процес регистарације базе је у току због усклађивања ставова са Канцеларијом Повереника за информације од јавног значаја и заштиту података о личности.

**15.(б) Држава потписница треба да повећа своје напоре да олакша и омогући регистрацију деце родитеља који не поседују лична документа и омогући интерно расељеним Ромима, који живе у неформалним насељима, да региструју своје место боравка и да добију лична документа, кроз адекватно тумачење Закона о пребивалишту и боравишту;**

Увођењем сервиса „Бебо добро дошла на свет” у априлу 2016. године поједностављена је процедура уписа беба у МКР, пријава држављанства и пребивалишта, као и пријава на здртавствено осигурање електронским путем, док је беба још у породилишту.

У марту 2017. године, одржана је завршна конференција пројекта ,,Европска подршка за инклузију Рома”, којим је од 2013. године, пружана подршка институцијама Републике Србије за побољшање положаја Рома, кроз унапређен приступ тржишту рада, образовању, здравству, социјалној заштити и становању.

На четвртом Семинару посвећеном унапређењу положаја Рома, у организацији Владе и Европске комисије, 19. октобра 2017. године, оцењено је да је у односу на друге области социјалног укључивања Рома и Ромкиња[[4]](#footnote-4) највећи напредак остварен обезбеђивањем несметаног остваривања права на упис у МКР. Опертивни закључци у областима инклузије Рома за период до 2019. године су у завршној фази усаглашавања.

Од 01.09.2016. године до 20.12.2017. године по *Правилнику о обрасцу пријаве пребивалишта на адреси установе, односно центара за социјални рад*, МУП је за 411 лица, већина живи у неформалним насељима, решењима утврдило пребивалиште на адреси надлежних Центара за социјални рад и обезбедио им лична документа.

Од 01.09.2016. године до 20.12.2017. године, у сарадњи са Градском управом града Београда и Секретаријатом за социјалну заштиту града Београда, МУП је за грађане из дела насеља ,,Белвил-Траса” извршило пријаве пребивалишта и издало одређени број личних карата и путних исправа.

У сарадњи са Градском управом града Панчева од 01.07.2016. године до 20.12.2017. године издато је 148 личних карата грађанима ромске популације.

МУП примењујући Закон о држављанству Републике Србије, по убрзаној процедури решава захтеве Рома. Увођењем родитеља у званичне евиденције региструју се и њихова деца.

Канцеларијa за Косово и Метохију je корисник пројекта „Промоција и заштита имовинских права ИРЛ, избеглица и повратника по споразумима о реадмисији”[[5]](#footnote-5) (ИПА 2013), у оквиру кога експертски тим, у сарадњи са Комесаријатом за избеглице и миграције и више удружења Рома, припрема и дистрибуира информативни материјал на ромском језику на аеродрому Никола Тесла, пружа правне савете и подршку у поступку прибављања личних докумената.

**15(в) Држава потписница треба да повећа своје напоре да ради с интерно расељеним ромским заједницама на развоју трајних решења која су погодна за њих, укључујући интеграцију у јединицама локалне самоуправе**

Школске 2016/17. године *у основне школе* уписано је укупно 711 ђака, *повратника по реадмисији* (369 девојчица и 342 дечака). Захваљујући флексибилности система и мерама подршке, ова деца се брзо интегришу. *У средње школе* уписано је укупно 15 ђака (6 девојчица и 9 дечака) и наставља се праћење ових ученика и током школске 2017/18. године.

Подршка ИРЛ и инклузија на локалном нивоу настављају се уз финансијску подршку Европске уније кроз IPA 2016. програм којим је, између осталог, предвиђено пружање бесплатне правне помоћи ИРЛ у око 2.000 судских поступака као и повећање броја мобилних тимова за социјалну инклузију Рома са садашњих 20 на 50 у ЈЛС. Програмима финансираним из средсатва УНХЦР-а и других донатора стамбено је збринуто преко 3.600 породица избеглица и ИРЛ (1.416 пакета грађевинског материјала, 788 сеоских кућа са окућницом, 437 монтажних кућа, давањем у закуп 14 стамбених јединица са могућношћу куповине, као и давањем на коришћење 958 стамбених јединица намењених социјалном становању у заштићеним условима). Ови програми су и економски оснажили 3.252 породице избеглица и ИРЛ.

*Уредбом о утврђивању програма подстицаја за спровођење мера и активности неопходних за достизање утврђених циљева из области управљања миграцијама у јединицама локалних самоуправа*, у 2017. години, утрошено је 288 милиона РСД, а за 2018. годину предвиђено је око 300 милиона РСД за побољшање услова живота ИРЛ.

По јавним позивима из фебруара 2017. године, из буџета додељена су средства и то: 24 ЈЛС за минимум 105 пакета грађевинског материјала и 25 ЈЛС за откуп 48 сеоских кућа. Комесаријат за избеглице и миграције више пута годишње расписује јавне позиве за финансирање програма ОЦД и удружења од значаја за популацију избеглица, ИРЛ и повратника по основу Споразума о реадмисији.

Када се ИРЛ, укључујући Роме, определе за локалну интеграцију на подручју Косова и Метохије, које није место порекла, Канцеларијa за Косово и Метохију реализује Програм изградње и реконструкције стамбених и пратећих јавних и инфраструктурних пројеката (буџетска срредства).

И поред значајних напора и спроведених мера[[6]](#footnote-6) мали број ИРЛ се вратио на Косово и Метохију (недостатак безбедности и могућности остваривања основних људских права, повраћај стамбених објеката и земље, за већину није достижан).

Број ИРЛ са територије Аутономне покрајине Косово и Метохија је 201.047 а у овој покрајини налази се још 17.000 лица у интерном расељењу, што укупно чини око 218.000 ИРЛ. Роми, Ашкалије и Египћани представљају посебно угрожену категорију. Роми чине око 20.000 (10%) популације интерно расељених.Према подацима Канцеларије УН за Србију, од укупно 218.000 ИРЛ у стању потребе за помоћи и даље се налази око 72.000 ИРЛ, од којих су 23.000 Роми а 49.000 су углавном Срби.

|  |  |
| --- | --- |
| У функцији је укупно 13 колективних центара (471 лице – 85 избеглица и 386 ИРЛ) | |
| 8 КЦ на територији АП Косово и Метохија, у којима борави 318 лица  (40 избеглица и 278 ИРЛ). | 5 КЦ на територији РС у којима борави 153 лица  (45 избеглица и 108 ИРЛ). |

Лицима у колективним центрима обезбеђен је смештај и исхрана од стране Комесаријата за избеглице и миграције.

Према подацима Комесаријата постоји 31 такозвани непризнати колективни центар у којима борави око 1.698 корисника, углавном ИРЛ. Од тога, 17 неформалних/непризнатих КЦ се налази на територији Београда у којима борави 1.113 лица. Од 2014. до 2017. године, из буџтета је утрошено 50 милиона РСД за решавање стамбених потреба ИРЛ који бораве у неформалним КЦ (30 милиона РСД за Београд и 20 милиона РСД за Нови Пазар).

Роми, Ашкалије и Египћани представљају посебно угрожену категорију. Роми чине око 20.000 (10%) популације интерно расељених.

**15(г) Држава потписница треба да повећа своје напоре и предузме све неопходне кораке у спровођењу Стратегије за социјалну инклузију Рома**

У јуну 2017. године усвојен је Акциони план за примену Стратегије за социјално укључивање Рома и Ромкиња за период од 2017. до 2018. године. Од укупног износа потребних средстава за реализацију овог акционог плана 826.865.208 РСД[[7]](#footnote-7) држава обезбеђује 70% или 579.447.264 РСД[[8]](#footnote-8) а из донаторских и других средстава ЕУ обезбеђује се 30% односно 247.417.944 РСД[[9]](#footnote-9) . У погледу динамике држава у 2017. години обезбеђује 33,4% а у 2018. години 66,6% .

У оквиру 48 градских/општинских управа запослено је лице које координира, надгледа и извештава о спровођењу мера за социјалну инклузију Рома и Ромкиња, док важеће локалне акционе планове поседује 26 градова и општина.

Успостављена је база података за праћење мера за инклузију Рома на локалном и националном нивоу[[10]](#footnote-10).

**Препорука број 33 – Избеглице и тражиоци азила**

**33. Држава потписница треба строго да поштује своје националне и међународне обавезе: (а) омогућавањем доступности приступа формалном поступку за пријаве за азил на свим граничним прелазима, посебно на међународним аеродромима и у транзитним зонама, као и да су све особе које се директно баве избеглицама или мигрантима одговарајуће едуковане; (б) осигуравањем тога да се све пријаве за азил одмах процењују на индивидуалној основи, уз пуно поштовање принципа забране протеривања, као и да одлуке о одбијању могу бити оспорене у суспензивном поступку; (в) уздржавањем од колективног протеривања странаца и осигуравањем објективне процене степена заштите када се странци протерују у „сигурне треће земље”; (г) осигуравањем адекватних услова и унутар и изван прихватних центара за све избеглице и тражиоце азила; и (д) омогућавање постојања протокола за одређивање старости малолетника без пратње и да они добију адекавтно старатељство и третман у складу са најбољим интересима детета.**

У Републици Србије је од 1. јануара до 17. септембра 2017. године 5.965 лица изразило намеру да тражи азил, али је само 231 лице и формално ушло у поступак азила (за 156 поступак обустављен). У наведеном периоду одобрено је уточипгге за три лица и додељен статус супсидијарне заштите за 10 лица.

Ова лица не подлежу прекршајној одговорности[[11]](#footnote-11) и поштује се начело забране протеривања или враћања лица на територију где би његов живот или слобода били угрожени[[12]](#footnote-12).

Странци могу изразити намеру да траже азил на аеродромима као и на свим граничним прелазима и по издатој Потврди о израженој намери да се тражи азил упућују се у одговарајући центар за азил. Сви службеници Канцеларије за азил су прошли одговарајуће обуке.

Принцип ,,сигурне треће земље” се примењује на основу Листе сигурних трећих земаља, утврђене од стране Владе, а по предлогу Министарства спољних послова, ценећи околности конкретног случаја.

План реаговања на повећан број миграната на територији Републике Србије ревидиран је за период април-децембар 2017. године а за јануар-децембар 2018. године је у поступку усвајања.

Укупни капацитети у 18 прихватних и сталних центара су 6.000 места, уз могућност повећања коришћењем објеката намењених краћем задржавању (додатних 10%).

Смештајни капацитети се даље унапређују како би се усагласили са ЕАСО стандардима. Комесаријат ће увести ЕАСО алате за идентификацију особа са сметњама у развоју, а уз подршку Европске комисије ће развити систем праћења примене.

Сви центри се налазе у или у близини насељеног места. Одређене услуге се пружају и у самим центрима (сваки поседује простор за пружање здравствене заштите) а када је неопходно обезбеђен је превоз до локалних пружалаца услуга.

Смештај у центрима се обезбеђује без дискриминације по било ком основу. Просторије за смештај самаца су раздвојене по полу. Породице са децом су смештене заједно. Малолетници без пратње су смештени у посебним просторијама (ако је останак у центру у најбољем интересу детета). Сви центри имају просторије посебно адаптиране за децу.

У свим објектима обезбеђен је минимум од 4,5м2 по смештеном лицу у случају оптималног броја лица. У условима максималне попуњености, површина по једном смештеном лицу је испод минимума само у два центра. Обезбеђен је бежични интернет и услови за пуњење приватних електронских уређаја.

Исхрана подразумева три оброка дневно, у складу са нутриционистичким стандардима и верским опредељењима. Обезбеђено је довољно адекватне одеће и обуће као и средстава за хигијену.

Стандарди који се тичу броја лица по једном тушу/тоалету су у потпуности достигнути у свим, сем у једном центру, уз приступ, током 24 сата, неограниченој количини исправне воде.Хигијену одржавају запослени, а редовно се врши и ДДД.

Омогућено је уредно грејање и довољне количине енергената који су обезбеђени из буџетских и донаторских средстава.

Обезбеђен је и простор за ОЦД које пружају бесплатну правну помоћ или психосоцијалну подршку. Обезбеђено је потпуно и правовремено информисање миграната и контакт са овлашћеним службеницима УНХЦР-а. У сарадњи са ИОМ-ом доступне су информације о могућностима за добровољни повратак.

*Прелиминарна запажања Специјалног известиоца УН о спречавању мучења и других свирепих, нечовечних или понижавајућих поступака или кажњавања, из новембра 2017. године,* указују да не постоји кршење људских права по питању услова живота у смештајним објектима који служе за прихват и збрињавање миграната и тражиоца азила.

*Радна група за обезбеђивање подршке у образовању ученика избеглица и тражилаца азила у институцијама система образовања и васпитања* је унапредила координацију активности са институцијама и висок ниво сарадње са међународним организацијама (Уницеф, ОЕБС, Save the Children) и ОЦД (Дански савет за избеглице, Група 484, Индиго, СОС село, Фондација Новак Ђоковић).

Важећим законима омогућено је системско укључивање ученика миграната и тражилаца азила у образовни систем. *Стручним упутством за укључивање ученика избеглица/тражилаца азила у систем образовања и васпитања* установљене су процедуре за укључивање, подршку и праћење ученика.

Током школске 2016/17. године у образовни систем укуључен је 101 ученик, у 6 основних школа. Школске 2017/18. године, у 45 основних школа (девет школских управа) обухваћено је 95% деце основношколског узраста која се налазе у избегличким центрима (503 ученика, док је за 83 деце пружена образовна подршка у транзитним центрима). Ресорно министарство је организовало менторску подршку школама; обуке за 500 запослених из 17 општина у близини 18 колективних центара; извршило расподелу и дистрибуцију 2.188 школских пакета, које је обезбедио УНИЦЕФ и врши стално праћење процеса укључивања и подршке запосленима и ученицима.

**Препорука број 39 – Слобода изражавања**

**39.(а) Држава потписница треба да предузме хитне кораке да обезбеди ефикасну заштиту медијских радника од свих облика застрашивања и да осигура да се сви случајеви прописно истражују и починиоци ових дела застрашивања гоне и адекватно санкционишу;**

У циљу спровођења анализе релевантних одредаба Кривичног законика ради боље заштите новинара, на захтев Министарства правде, организована је TAIEX мисија у периоду 16 -17. март 2017. године. Експерти су одржали низ састанака са државним институцијама[[13]](#footnote-13) као и представницима новинарских удружења (УНС, НУНС) и ОЦД.

*Споразум о сарадњи и мерама за подизање нивоа безбедности новинара* потписали су 26.12.2016. године МУП, РЈТ, Удружење новинара Србије, Независно удружење новинара Србије, Удружење новинара Војводине, Асоцијација независних електронских медија, Асоцијација медија и Асоцијација онлајн медија. Независно друштво новинара Војводине истом је приступило 18.01.2017. године. Радна група која ради на спровођењу овог споразума је континуирано одржавала састанке током целе 2017. године а представници Мисије ОЕБС у Србији су исказали спремност да пруже подршку реализацији споразума[[14]](#footnote-14).

Успостављен је *механизам сарадње* између страна потписница у случајевима извршења кривичних дела на штету новинара и одређени су *и чланови подгрупе за анализу одредаба Кривичног законика и поступања надлежних органа,* као и *подгрупе за анализу досадашњег начина комуникације и степена отворености надлежних институција према медијима*.

Извршено је и поређење података у евиденцијама јавних тужилаштава о кривичним пријавама и кривичним поступцима у вези са кривичним делима извршеним на штету новинара са подацима које поседује НУНС.

Као резултат рада сталне радне групе је и израда билтена - Обавештења о поступању јавних тужилаштава у вези са кривичним делима извршеним на штету новинара у 2016. и 2017. години.

Републичко јавно тужилаштво је у циљу ефикасније сарадње одредило секундарне и терцијалне контакт тачке сваког апелационог јавног тужилаштва.

У организацији Мисије ОЕБС у Србији су 18.12.2017. године одржане консултације о безбедности новинара – међународни и домаћи стандарди и процедуре.

Стална радна група је у јануару 2018. године одржала и састанак са представницима Европске федерације новинара, Међународног новинарског института и Медијске организације југоисточне Европе на коме је разматрано спровођење споразума. На одвојеном састанку са предатавницима Републичког јавног тужилаштва и Министарства правде ове организације су размотриле резултате јавних тужилаштава у кривичним поступцима као и важећи законодавни оквир у погледу заштите новинара.

|  |  |  |
| --- | --- | --- |
| **Број предмета укупно**  **1.1-31.12. 2016. 1.1-25.12.2017.** | | **Предузете радње** |
| **57** | **38** |
| 3 | 1 | Осуђујућа пресуда |
| 1 | 1 | Поднет оптужни акт |
| 4 | 6 | Спроводе се доказне радње |
| 2 | / | Примењен институт одлагања кривичног гоњења |
| 2 | 2 | У току примена института одлагања кривичног гоњења |
| 11 | 13 | Стављен захтев за прикупљање потребних обавештења |
| 1 | 2 | Упућена замолница за пружање међународне правне помоћи у кривичним стварима |
| 9 | 3 | Заведено у евиденцију непознатих учинилаца |
| 8 | 6 | Донето решење о одбачају кривичне пријаве |
| 16 | 3 | Донета службена белешка |
| / | 1 | Разматрају се наводи достављене пријаве/извештаја ради доношења одлуке |
| 29 | 10 | Донета коначна одлука |

Министарство културе и информисања подржало је у 2016. и 2017. години пројекат под називом *Слобода медија и безбедност новинара у Србији* Независног удружења новинара Србије у сарадњи са ОЕБС-ом.

**39. (б) Држава потписница треба да се уздржи од кривичног гоњења новинара, бранитеља људских права и других актера цивилног друштва као средства за одвраћање или обесхрабривање слободног изражавања њиховог мишљења**

Јавно тужилаштво је самостални државни орган који гони учиниоце кривичних и других кажњивих дела[[15]](#footnote-15) и јавни тужилац је дужан да предузме кривично гоњење када постоје основи сумње да је учињено кривично дело или да је одређено лице учинило кривично дело за које се гони по службеној дужности.[[16]](#footnote-16)

Свако ко учини кривично или друго кажњиво дело биће процесуиран и кажњен по закону, дакле и новинари, бранитељи људских права и други припадници цивилног друштва уколико учине кривично или друго кажњиво дело прописано законом, а које није у вези са њиховом делатношћу.

Према расположивим подацима у Републици Србији не постоји ни један случај у коме је јавни тужилац предузео кривично гоњење против новинара у вези са пословима које обавља (или у вези са вршењем новинарског позива).

**39.(в) Држава потписница треба да предузме кораке да осигура транспарентност власништва над медијима и да су приватизовани медији слободни и независни у складу са Општим коментаром Комитета бр. 34 (2011) о слободи мишљења и изражавања**

Медијски закони из 2014. године у потпуности су усаглашени са европским и међународним стандардима. Овим законима штити се независност медија и обезбеђује се транспарентност власничке структуре медија.

Законом о јавном информисању и медијима уведен је Регистар медија у који се уписују подаци о правним и физичким лицима која непосредно или посредно имају више од 5% удела у оснивачком капиталу чиме се доприноси спречавању монопола у медијима у складу са Ставом 40 Општег коментара бр. 34 о слободи мишљења и изражавања. Регистар медија се редовно ажурира и доступан је свим заинтересованим лицима на сајту Агенције за привредне регистре.

Законом о јавном информисању и медијима уређено је право на слободу јавног информисања на начин: да је јавно информисање слободно и да не подлеже цензури; забрањена је непосредна и посредна дискриминација уредника медија и новинара према њиховој политичкој опредељености и уверењу или другом личном својству; не сме се угрожавати слободан проток информација, као ни уређивачка аутономија медија, а нарочито вршењем притиска, претњом, односно уценом уредника, новинара или извора информација; слобода јавног информисања се не сме повређивати злоупотребом службеног положаја и јавних овлашћења, својинских и других права, као ни утицајем и контролом над средствима за штампање и дистрибуцију новина или мрежама електронских комуникација које се користе за дистрибуцију медијских садржаја.

Органи надлежни за послове јавног информисања Републике Србије, аутономне покрајине, односно ЈЛС обезбеђују из буџета део средстава за остваривање јавног интереса у области јавног информисања и распоређују их на основу спроведених јавних конкурса и појединачним давањима, на основу принципа доделе државне помоћи и заштити конкуренције, без дискриминације. Стручна комисија састављена од независних стручњака за медије или медијских радника оцењује пројекте и доноси одлуку о расподели средстава, која се доставља Регистру медија. Тако је остварен увид и контрола о додељеним државним средствима мале вредности. По завршетку пројектног суфинансирања у текућој години, сачињава се анализа квалитета подржаних пројеката на основу извештаја корисника, и објављуе се на веб-сајту органа.

Министарство културе и информисања је током 2017. године спровело истраживање међу ЈЛС у циљу праћења спровођења Закона о јавном информисању и медијима, анализе ефеката примене закона, као и процене потреба и капацитета локалних самоуправа у спровођењу закона. Министарство ће сагледати кључне проблеме и организовати обуке како би се отклонили уочени недостаци.

**39.(г) Држава потписница треба да размотри примену Закона о јавном окупљању од 26. јануара 2016. године, како би се осигурала усаглашеност с Пактом.**

Законом о јавном окупљању[[17]](#footnote-17) уведене су новине ради давања већих права организаторима јавних окупљања, (продужен рок за пријаву окупљања - 5 дана пре почетка окупљања) и у ослобађању организатора скупа да пријављује окупљања која се одржавају у затвореном простору, верска и друга традиционална окупљања, као и спонтана окупљања.

1. RMUSP (Romа Memorial University Scholarship Program) и RHP (Roma Health Program) [↑](#footnote-ref-1)
2. 1.500.000€ и „Спровођење трајних решења за становање и побољшање инфраструктуре у ромским насељима“ (грант шема вредности 9.500.000€) [↑](#footnote-ref-2)
3. CFCU [↑](#footnote-ref-3)
4. социјална и здравствена заштита, запошљавање, становање [↑](#footnote-ref-4)
5. EuropeAid/131328/C/SER/RS [↑](#footnote-ref-5)
6. У погледу трајних решења (као што је предвиђено Оквиром за трајна решења за интерно расељена лица, Framework for Durable Solutions for IDPs) и повратаку и интеграцији треба дати прилику. [↑](#footnote-ref-6)
7. 6.722.481 € [↑](#footnote-ref-7)
8. 4.710.953 € [↑](#footnote-ref-8)
9. 2.011.528 € [↑](#footnote-ref-9)
10. <http://www.inkluzijaroma.stat.gov.rs/sr> [↑](#footnote-ref-10)
11. члан 8. [↑](#footnote-ref-11)
12. члан 6. [↑](#footnote-ref-12)
13. Министарство правде, РЈТ, МУП, Министарство културе, Канцеларија за европске интеграције [↑](#footnote-ref-13)
14. у погледу анализе кривично-правне заштите новинара и обезбеђивање података неопходних за подизање нивоа заштите и утврђивање ризика угрожености новинара и других медијских актера; едукације новинара и власника медија, као и обуке за припаднике тужилаштва и полиције, као и пружање експертске помоћи. [↑](#footnote-ref-14)
15. члан 156. Устава Републике Србије [↑](#footnote-ref-15)
16. у складу са начелом законитости кривичног гоњења из члан 6. Законика о кривичном поступку [↑](#footnote-ref-16)
17. ,,Службени гласник РС”, број 6/2016 [↑](#footnote-ref-17)